ΓΡΑΠΤΗ ΕΡΩΤΗΣΗ E-2668/98

υποβολή: Gerhard Hager (NI) προς το Συμβούλιο

(1 Σεπτεμβρίου 1998)

Θέμα: Διέυρυνση της EURODAC-Συμφωνία

Το συμβούλιο "Δικαιοσύνη και εσωτερικές υποθέσεις" έχει ήδη μελετήσει εκτενώς τη συμφωνία της EURODAC η οποία εισάγει ένα ηλεκτρονικό σύστημα για την ανταλλαγή δακτυλικών αποτυπωμάτων των αιτούντων άσυλο εφαρμόζοντας τη συμφωνία του Δουβλίνου περί αρχικού ασύλου. Σχετικά με αυτό το θέμα τίθενται οι εξής ερωτήσεις:

Ποια μορφή λαμβάνουν οι προβλεπόμενες διατάξεις περί προστασίας των δεδομένων;

Για πόση διάρκεια θα πρέπει να φυλάσσονται τα δεδομένα;

Σύμφωνα με τις πληροφορίες το πεδίο εφαρμογής πρέπει να διευρυνθεί συμπεριλαμβάνοντας ένα πρωτόκολλο για τους παράνομους μετανάστες το οποίο πρέπει να εγκριθεί κατά τη διάρκεια της θητείας της παρούσης Προεδρίας.

Σε ποιο στάδιο βρίσκεται η πρόοδος των διαπραγματεύσεων γι' αυτό το θέμα; Υπάρχουν αντιδράσεις κατά μιας τέτοιας διεύρυνσης;

Πώς προτίθεται να καθοριστεί ο όρος "παράνομοι μετανάστες";

Απάντηση

(16 Νοεμβρίου 1998)

1. Το Συμβούλιο επιθυμεί κατ' αρχάς να υπογραμμίσει ότι οι συζητήσεις για το σχέδιο Σύμβασης Eurodac συνεχίζονται.

Υπενθυμίζει, επιπλέον, ότι (με επιστολή της Προεδρίας, της 6ης Οκτωβρίου 1997) ζητήθηκε η γνώμη του Ευρωπαϊκού Κοινοβουλίου, το οποίο και διαβίβασε στο Συμβούλιο τη γνώμη που ενέκρινε στις 15 Ιανουαρίου 1998.

Τα μέτρα σχετικά με την προστασία των δεδομένων και τη διάρκεια διατήρησής τους αναφέρονται ήδη στο έγγραφο που υποβλήθηκε στο Κοινοβούλιο στα πλαίσια της διαδικασίας διαβούλευσης. Εντούτοις, συνοψίζονται παρακάτω, προς ενημέρωση του Αξιότιμου κ. Βουλευτή:

Α. Διατάξεις που εξασφαλίζουν την προστασία των δεδομένων

Το σχέδιο της Σύμβασης Eurodac περιλαμβάνει αρκετές διατάξεις προς τον σκοπό αυτό, οι οποίες αφορούν ιδίως:

- την ευθύνη του κράτους μέλους προέλευσης και της κεντρικής μονάδας όσον αφορά τη χρησιμοποίηση των δεδομένων και τα ληπτέα μέτρα για την ασφάλειά τους,

- το δικαίωμα των προσώπων έναντι των δεδομένων που τα αφορούν και τα οποία έχουν καταχωρηθεί στα σύστημα Eurodac (πρόσβαση, διόρθωση σε περίπτωση λάθους, απαλοιφή σε περίπτωση παράνομης καταχώρησης),

- τον έλεγχο από ανεξάρτητη εθνική ελεγκτική αρχή της τήρησης από το συγκεκριμένο κράτος μέλος των υποχρεώσεών του σχετικά με την προστασία των δεδομένων,

- τέλος τον έλεγχο, από κοινή ελεγκτική αρχή, της τήρησης από την κεντρική μονάδα των υποχρεώσεών της σχετικά με την προστασία των δεδομένων.

Β. Διάρκεια διατήρησης των δεδομένων

Το σχέδιο σύμβασης προβλέπει ότι τα δεδομένα διατηρούνται επί δέκα έτη στην κεντρική βάση δεδομένων· απαλείφονται προώρως όταν το συγκεκριμένο πρόσωπο λάβει την υπηκοότητα κράτους μέλους.

Τα δεδομένα αιτούντων άσυλο που έχουν λάβει, σε κράτος μέλος, το καθεστώς του πρόσφυγα κατά την έννοια της Σύμβασης της Γενεύης, θα "κλειδώνονται" (με την έννοια ότι θα διαχωρίζονται από τα υπόλοιπα δεδομένα και ότι το αποτέλεσμα των συγκρίσεών τους δεν θα διαβιβάζεται στα κράτη μέλη) στην κεντρική βάση δεδομένων κατά τα πέντε πρώτα έτη δραστηριότητας του Eurodac. Στο τέλος της περιόδου αυτής, το Συμβούλιο θα αποφασίσει, επί τη βάσει στατιστικών που θα καταρτίσει η κεντρική μονάδα, εάν είναι σκόπιμο να απαλειφθούν ή όχι τα δεδομένα που αφορούν τους αναγνωρισμένους πρόσφυγες.

2. Όσον αφορά την επέκταση του συστήματος Eurodac στα δακτυλικά αποτυπώματα των παρανόμων μεταναστών, το Συμβούλιο "Δικαιοσύνη και Εσωτερικές Υποθέσεις", κατά τη σύνοδό του στις 28 και 29 Μαΐου 1998, αποφάσισε:

- ότι θα καταρτισθεί πρωτόκολλο, προκειμένου να εγκριθεί έως τα τέλη του 1998,

- ότι τα κράτη μέλη θα λάβουν τα ενδεδειγμένα μέτρα ώστε οι εθνικές διαδικασίες έγκρισης της Σύμβασης Eurodac και όλων των σχετικών πρωτοκόλλων να ολοκληρωθούν ταυτοχρόνως και το συντομότερο δυνατόν.

Οι συζητήσεις για την επέκταση αυτή συνεχίζονται, ενώ σχέδιο πρωτοκόλλου που θα περιέχει ορισμό των "παρανόμων μεταναστών" για τους σκοπούς της εφαρμογής της Σύμβασης Eurodac, βρίσκεται στο στάδιο της διατύπωσης.